text: Eesti Turniiripokkeri Föderatsiooni presidendi Marek Reinaasi sõnul õnnestus täita peamine eesmärk ehk jõuda kuue tugevama riigi hulka ning tagada seeläbi koht novembris toimuval MM turniiril. "Vähemalt pokkeris oleme jõudnud viie edukama riigi hulka Euroopas ning seda vaid kolme aastaga," oli ETPFi president rahulolev ning rõhutas, et talle ei meenu ühtegi teist spordiala, kus Eesti rahvuskoondis oleks Euroopas hetkel esimese kuue hulgas. Eesti koondis oli ühtlasi ka edukaim ainult amatöörmängijatest koosnev võistkond. Turniiri võitis Iirimaa, teiseks tuli Venemaa, kolmandaks Hispaania ning neljandaks Suurbritannia koondis, MMile pääses veel Eesti järel kuuenda koha saavutanud EMi korraldajamaa Küprose koondis.